b'\n_START_ARTICLE_\nLeichter Panzersp\xc3\xa4hwagen\n_START_SECTION_\nProiectare\n_START_PARAGRAPH_\nMa\xc8\x99inile blindate Leichter Panzersp\xc3\xa4hwagen au fost proiectate de firma Eisenwerk Weserh\xc3\xbctte din ora\xc8\x99ul Bad Oeynhausen. \xc8\x98asiurile erau construite de c\xc4\x83tre Auto Union din ora\xc8\x99ul Zwickau \xc8\x99i erau asamblate de c\xc4\x83tre uzinele F. Schichau din Elbl\xc4\x85g \xc8\x99i Maschinenfabrik Niedersachsen din Hanovra. Vehiculele erau propulsate ini\xc8\x9bial de un motor Horch de 3,5 litri pe benzin\xc4\x83, acesta fiind mai t\xc3\xa2rziu \xc3\xaenlocuit cu unul cu o capacitate de 3,8 litri. Toat\xc4\x83 seria a beneficiat de trac\xc8\x9biune integral\xc4\x83, p\xc3\xa2n\xc4\x83 \xc3\xaen 1943 anvelopele fiind antiglon\xc8\x9b._NEWLINE_Blindajul avea o grosime de 8 mm \xc3\xaen partea frontal\xc4\x83 \xc8\x99i \xc3\xaen lateral, iar \xc3\xaen spate, la plafon \xc8\x99i podea avea o grosime de 5 mm. Ulterior, blindajul a crescut la 14,5 mm sau 30 de mm, \xc3\xaen func\xc8\x9bie de model.\n_START_SECTION_\nSdKfz. 221\n_START_PARAGRAPH_\nPrimul vehicul al seriei \xc8\x99i totodat\xc4\x83 modelul de baz\xc4\x83, proiectat \xc3\xaen 1934. Produc\xc8\x9bia a \xc3\xaencetat \xc3\xaen mai 1940, acest model fiind construit \xc3\xaen 339 de exemplare. Vehiculul era folosit pentru recuno\xc8\x99tere \xc8\x99i exploatarea bre\xc8\x99elor. Motorul era amplasat \xc3\xaen spate, iar suspensia era independent\xc4\x83 pentru fiecare roat\xc4\x83. Echipajul era format din 2 persoane: \xc8\x99ofer \xc8\x99i comandant. Comandantul se ocupa \xc8\x99i de mitraliera din turel\xc4\x83; acesta putea fi folosit\xc4\x83 defensiv \xc3\xaempotriva avia\xc8\x9biei. Ini\xc8\x9bial, mitraliera era de tipul MG 13, \xc3\xaens\xc4\x83 din 1938 acest tip de mitralier\xc4\x83 a fost \xc3\xaenlocuit de MG 34._NEWLINE_Blindajul era format din pl\xc4\x83ci sudate la un unghi de 35\xc2\xb0 care protejau echipajul de gloa\xc8\x9bele de calibru 8 mm sau de mitralierele de calibru 7,62 mm. \xc3\x8en timpul produc\xc8\x9biei, SdKfz 221 nu a beneficiat de un aparat de radio, \xc3\xaens\xc4\x83 ulterior, din 1941, a fost echipat\xc4\x83 cu un radio cu raz\xc4\x83 scurt\xc4\x83 de ac\xc8\x9biune. Comunicarea cu alte vehicule se f\xc4\x83cea ini\xc8\x9bial prin semne cu m\xc3\xa2na sau prin stegule\xc8\x9be de semnalizare. Turela nu avea plafon, fiind protejat\xc4\x83 \xc3\xaempotriva grenadelor de m\xc3\xa2n\xc4\x83 de o plas\xc4\x83 de s\xc3\xa2rm\xc4\x83. SdKfz 221 a fost echipat din anul 1942 cu un tun de 2,8 cm sPzB 41 pentru a prelungi durata de exploatare. Greutatea total\xc4\x83 era de 4 tone. C\xc3\xa2teva exemplare au fost livrate Chinei.\n_START_SECTION_\nSdKfz. 222\n_START_PARAGRAPH_\nSdKfz. 222 era o versiune modificat\xc4\x83 a autovehiculului SdKfz. 221. Turela era mai mare, ma\xc8\x99ina blindat\xc4\x83 fiind \xc3\xaenarmat\xc4\x83 cu un tun automat de 2 cm KwK 30 L/55. O mitralier\xc4\x83 Maschinengewehr 34 era montat\xc4\x83 coaxial pe un piedestal \xc8\x99i putea fi orientat\xc4\x83 \xc3\xaentr-o pozitie aproape vertical\xc4\x83, pentru a fi folosit\xc4\x83 defensiv \xc3\xaempotriva avia\xc8\x9biei. Echipajul era format din 3 persoane: comandantul/servant, tunarul \xc8\x99i \xc8\x99oferul. Din luna mai a anului 1942, blindajul frontal a fost m\xc4\x83rit la 30 de mm, \xc8\x99asiul a fost \xc3\xaembun\xc4\x83t\xc4\x83\xc8\x9bit, motorul a fost schimbat cu unul de 3,8 litri, iar autovehiculul a beneficiat de fr\xc3\xa2ne hidraulice. Spre deosebire de SdKfz. 221, care nu putea manevra dec\xc3\xa2t ro\xc8\x9bile din fa\xc8\x9b\xc4\x83, SdKfz. 222 folosea toate cele 4 ro\xc8\x9bi pentru direc\xc8\x9bie. Greutatea a ajuns la 4,8 tone. \xc3\x8en total au fost fabricate 989 de vehicule de acest tip, din 1936 p\xc3\xa2n\xc4\x83 \xc3\xaen iunie 1943.\n_START_SECTION_\nSdKfz. 223\n_START_PARAGRAPH_\nSdKfz. 223 era echipat cu un transmi\xc8\x9b\xc4\x83tor radio cu raz\xc4\x83 lung\xc4\x83 de ac\xc8\x9biune. Turela era amplasat\xc4\x83 mai \xc3\xaen spate, pentru a face loc aparatului radio. Antena avea form\xc4\x83 rectangular\xc4\x83. Vehiculul era echipat doar cu o mitralier\xc4\x83 MG 34. Echipajul era format din 3 persoane: comandantul autovehiculului, care manevra \xc8\x99i mitraliera, operatorul radio \xc8\x99i \xc8\x99oferul. \xc3\x8en luna mai a anului 1942, acest model a suferit acelea\xc8\x99i schimb\xc4\x83ri ca \xc8\x99i SdKfz. 222: \xc8\x99asiu nou, motor mai mare, blindaj de 30 mm, fr\xc3\xa2ne hidraulice, precum \xc8\x99i dotarea cu un radio cu raz\xc4\x83 scurt\xc4\x83 de ac\xc8\x9biune. Greutatea era de 4,56 tone. \xc3\x8en total au fost fabricate 550 de vehicule de acest tip, din 1935 p\xc3\xa2n\xc4\x83 \xc3\xaen ianuarie 1944 c\xc3\xa2nd produc\xc8\x9bia a fost oprit\xc4\x83.\n_START_SECTION_\nUtilizare\n_START_PARAGRAPH_\nMa\xc8\x99inile blindate Leichter Panzersp\xc3\xa4hwagen au fost utilizate de c\xc4\x83tre batalioanele de recunoa\xc8\x99tere Aufkl\xc3\xa4rungs-Abteilung din cadrul diviziilor Panzer. Aceste vehicule au fost treptat \xc3\xaenlocuite pe Frontul de R\xc4\x83s\xc4\x83rit \xc8\x99i \xc3\xaen Africa de Nord de semi\xc8\x99enilatele SdKfz 250, din cauza infrastructurii slabe din aceste zone. Practic, vehiculele Panzersp\xc3\xa4hwagen nu puteau traversa \xc8\x99an\xc8\x9buri sau tran\xc8\x99ee f\xc4\x83r\xc4\x83 ajutor. Aceste ma\xc8\x99ini blindate au fost \xc3\xaens\xc4\x83 folosite cu succes pe Frontul de Vest, unde exista o re\xc8\x9bea bogat\xc4\x83 de drumuri.\n_START_SECTION_\nUtilizarea \xc3\xaen Rom\xc3\xa2nia\n_START_PARAGRAPH_\nAutoblindatele Leichter Panzersp\xc3\xa4hwagen erau organizate \xc3\xaen companii de recunoa\xc8\x99tere din cadrul diviziilor blindate \xc8\x99i erau denumite oficial AB \xc3\xaen inventarul armatei rom\xc3\xa2ne. Pe 12 decembrie 1942, Grupul de cercetare al Diviziei 1 blindate a fost echipat cu o companie de autoblindate SdKfz 222 (10 vehicule). 40 de autoblindate SdKfz 222 au fost livrate armatei rom\xc3\xa2ne \xc3\xaencep\xc3\xa2nd cu luna septembrie a anului 1943 ca urmare a planului de livrare de armament Olivenbaum. Deta\xc8\x99amentul Niculescu avea 5 vehicule SdKfz 222 la dispozi\xc8\x9bie \xc3\xaen timpul luptelor pentru eliberarea Transilvaniei din septembrie 1944. La \xc3\xaenceputul anului 1945, Regimentul 2 Care de Lupt\xc4\x83 avea 8 ma\xc8\x99ini blindate SdKfz 222. Pe 15 noiembrie 1947, Armata Rom\xc3\xa2n\xc4\x83 avea 13 autoblindate SdKfz 222 \xc3\xaen dotare.'